Apr 12,2018
భారత్‌ వృద్ధి7.3 శాతం: ఏడీబీ
న్యూఢిల్లీ: ప్రస్తుత ఆర్థిక సంవత్సరానికి (2018-19) గానూ భారత్‌ వృద్ధిరేటు 7.3 శాతంగా నమోదయ్యే అవకాశముందని 'ఏషియన్‌ డెవలప్‌మెంట్‌ బ్యాంక్‌' (ఏడీబీ) అంచనా కట్టింది. జీఎస్‌టీ స్థిరీకరణ, బ్యాంకింగ్‌ సంస్కరణలు మూలంగా ఇండియాలో పెట్టుబడులు ఆశాజనకంగా ఉండొచ్చని ఏడీబీ తెలిపింది. దీంతో భారత వృద్ధిరేటు పెరిగే అవకాశం ఉన్నట్టుగా ఏడీబీ పేర్కొంది. అనుకూలతల నేపథ్యంలో వచ్చే ఏడాదిలో (2019-20) వృద్ధిరేటు మరింతగా పెరిగి 7.6 శాతానికి చేరువయ్యే అవకాశం ఉందంటూ తాజా అంచనాలను వెల్లడించింది. పెద్ద నోట్ల రద్దు, జీఎస్‌టీ అమలు తొలినాళ్లలో వ్యాపారాల్లో కొంత మేర ఒడుదొడుకుల నమోదయ్యాయని తెలిపింది. ఈ కారణంగా 2017-18 ఆర్థిక సంవత్సరంలో ఆర్థిక వృద్ధి 6.6 శాతంగా నమోదైన విషయం తెలిసిందే. అయితే ప్రస్తుతం జీఎస్‌టీ ప్రభావం సానుకూలంగా ఉందని ఏడీబీ తెలిపింది. అంతేగాక బ్యాంకింగ్‌ సంస్కరణలు, కార్పొరేట్‌ సంస్థల పెత్తనం తగ్గడంతో పెట్టుబడులు మళ్లీ పుంజుకునే అవకాశాలున్నాయని ఏడీబీ విశ్వసిస్తోంది. తద్వారా భారత ఆర్థిక వృద్ధి మరింతగా మెరుగుపడొచ్చని అంచనా వేస్తోంది. ఇక ప్రస్తుత ఆర్థిక సంవత్సరంలో ద్రవ్యోల్బణం సగటు 4.6 శాతంగా నమోదు కావొచ్చని ఏడీబీ భావిస్తోంది. అయితే 2019-20 ఆర్థిక సంవత్సరంలో మాత్రం ఇది 5.0 శాతానికి పెరగొచ్చని పేర్కొంది. కాగా.. ఏడీబీ నివేదిక రేటింగ్‌ సంస్థ ఫిచ్‌ అంచనాలకు సారూప్యంగా ఉండగా.. ఆర్‌బీఐ అంచనాలకు మాత్రం కాస్త తక్కువగానే ఉండడం విశేషం. ఈ ఆర్థిక సంవత్సరంలో 7.4శాతం వృద్ధిరేటు నమోదు అయ్యే అవకాశాలున్నాయని ఆర్‌బీఐ అంచనా వేసిన సంగతి తెలిసిందే.
మీ స్నేహితులకు రికమెండ్ చెయ్యండి